Sussies veg saam teen kanker | News24
Sussies veg saam teen kanker
Die Du Preez-sussies, Suné (links) en Nadia. Foto: VERSKAF
HAAR suster het slegs 'n 40%-kans op oorlewing gehad, maar danksy Suné du Preez (11) se dapperheid het haar sussie, Nadia (8), goed herstel.
Suné gaan egter weer in April na die teater om haar kleinsus se lewe vir 'n tweede keer te probeer red.
Sy gaan weer van haar beenmurg skenk nadat die Du Preez-gesin aan die begin van die jaar moes hoor dat Nadia se kanker ná drie jaar in remissie teruggekeer het.
Akute miëloblastiese leukemie (AML), 'n vorm van beenmurgkanker, is in Desember 2012 by Nadia gediag­noseer en sy moes in Februarie 2013 'n beenmurgoorplanting kry.
Suné, 'n gr. 5-leerder van die Laerskool Sunridge, was die enigste geskikte skenker.
Volgens Cheryl du Preez, die meisies se ma wat tans saam met haar jongste in Kaapstad is waar sy in die Rooi Kruis-kinderhospitaal wag op die oorplanting, het Nadia begin vanjaar 'n terugslag gehad en word sy voorberei om volgende maand nog 'n oorplanting te ondergaan.
"Sy het al haar tweede stel chemoterapie ontvang as deel van die terugslag-protokol en die kanker is nou weer in remissie, maar sy moet nog steeds die oorplanting ondergaan."
Ter ondersteuning van die twee sussies het die werknemers van Nolands Advisory Services, die Du Preez's se ouditeursfirma, verlede week deelgeneem aan die jaarlikse Relay for Life, 'n deurnagstapmarathon van die Kankervereniging van Suid-Afrika.